- Selasa, 12 November 2019
Padang Magek
di Luhak Tanah Data
Oleh Bahren*
Iyoooo…bajalan lah tigo datuak
Bajalan nan dari Pariangan
Handak mambukak lahan nan baru
Apokoh bana mukasuik datuak
Bajalan bairiang-iriangan
Di lahan baru nan dibukak tu
Datuak Tuo jo Datuak Sati
Cukuik tigo jo Datuak Magek
Dangakan molah samo kanti
Bia disurah bagulambek
Bakisah molah A.S. datuak Majo Dirajo, Bakisah liau di Padang Magek. Tanggal duo puluah maso itu dalam tahun duo ribu tujuah. Limo puluah anam umua liua maso itu kutiko bakisah tantang Padang Magek ko, ka Ivan Adilla liau bacurito. Danga kan malah elok elok, simakkan bana baiak-baiak baa mangko nagari banamo Padang Magek.
Bagulambek liau bakisah kabakeh Ivan maso itu. Tasabauik lah maso daulunyo Adolah tigo niniak moyang kami turun nan dari nagari Tuo Pariangan. Sia bana niniak nan tigo iyolah Datuak Sati jo Datuak Tuo tigo sarato Datuak Magek Parang. Dalam bajalan maso itu, Datuak Magek mambaok padang untuak ka panabeh jo pamutuih samak nan ado di sakuliliang. Dek lamo lambek bajalan sampailah Datuak Magek nantun di sabuah padang nan lueh. Lueh nan indak alang kapalang salaweh mato mamandang baitu bana laweh padang nantun.
Mako baranti lah Datuak Magek di situ, mambukak lahan jo mandirikan rumah tampek tingga. Habih hari baganti minggu. Minggu lalu bulan pun tibo. Urang nan batambah rami juo. Mako dan dari pado itu daerah nan lah rami nantun dibari namo lah dek urang jo Padang Magek. Sabagian urang mambari arati Padang Magek ko jo Padang nan laweh punyo Datuak Magek sabagi lai urang bapandapek Padang Magek ko jo Padang punyo Daruak Magek.
Limbak nan dari pado itu, ado pulo pamukiman nan lataknyo di daerah nan agak katinggian nan katiak, kami di siko manyabuik nyo jo Guguak Katiak. Katiak dala baso kami disiko samo jo ketek dalam baso Minang rang nan banyak. Ado pulo pamukiman nan talatak di daerah guguak nan labiah Gadang, kami disiko manyabuik daerah nantun jo Guguak Gadang. Ado sabuah guguak lai nan layak nyo agak ka baruah, rang di siko manyabuik tampek nantun jo Guguak Baruah.
Samantarao ado tampek nan banyak ditumbuahi dek batang Pauh jo batang Patai, mako banamo lah kampuang tu kini jo Pauh sarato Patai. Ado sabuah tampek lain nan lataknyo di tanah nan gantiang nantun, urang kami di siko manyabuik daerah nan di gantiang tu jo namo Gantiang. Baitu bana kisah nan ambo dapek dari mandanga curito rang tuo-tuo nan daulu. Lain nan dari pado itu, curito nan ambo dapek pulo kami di siko rang Padang Magek basuku Supanjang jo Malayu, suku Caniago jo Badi Jantan sarato suku Baodi Batino.
Baitu bana kisah diurai, dek baliau A.S Dt. Majo Dirajo. Kok ado kisajah jo curito nan indak bana sarato salah. Maklum lah dek dunsanak pambaco kasadonyo, ambo nan hanyo manusia, tampek nyo salah jo jangga bahimpunnyo. Kok ado nan batua sarato bana tantang kisah nan dibaco, tantu kabanaran nan datang dari tuhan, Allah taalah kayo sungguah, tampek sagalo ilimu bahimpunnyo. Kapado dunsanak maaf di mintak kabakeh Tuhan ampun dipinto.
*Dosen Sastra Minangkabau Universitas Andalas
Editor : bahren
Tag :#Langkan #Tingkok #Asa #Usua #Nagari #Minangkabau
-
Spirit Fadly Amran Membangun Ekonomi Kreatif Dan Budaya Minangkabau Lewat Gebu Minang TV
-
Memperkenalkan Kebudayaan Dan Kebiasaan Di Inggris Kepada Kelompok Belajar Sahabat Pintar
-
Berlindung Di Bawah Naungan Privilege Dan Kata Maaf
-
Kapan Sebetulnya Maulid Nabi Muhammad SAW
-
FALSAFAH ILMU KEGURUAN BAHASA
zsm_Latn min_Latn min_Latn zsm_Latn min_Latn min_Latn min_Latn min_Latn min_Latn min_Latn min_Latn min_Latn hau_Latn min_Latn min_Latn min_Latn min_Latn min_Latn min_Latn min_Latn min_Latn deu_Latn min_Latn unk min_Latn unk ind_Latn unk ind_Latn unk ind_Latn unk zsm_Latn